
	Μουσική παράσταση

ΟΙ ΑΣΥΜΒΙΒΑΣΤΟΙ !

με  αφορμή τη συμπλήρωση
100 χρόνων από τον θάνατο

του Εθνικού  Ποιητή της Κύπρου
Βασίλη Μιχαηλίδη

και 60 χρόνων από τον θάνατο
του Νίκου Καζαντζάκη

στο Σπίτι της Κύπρου

Υπό την αιγίδα του Πρέσβη της Κυπριακής Δημοκρατίας κ. Κυριάκου Κενεβέζου, πραγματοποιήθηκε την Παρασκευή 1 Δεκεμβρίου 2017, στο Σπίτι της Κύπρου, η μουσική παράσταση «ΟΙ ΑΣΥΜΒΙΒΑΣΤΟΙ!».

Η παράσταση που διοργανώθηκε, με αφορμή τη συμπλήρωση 100 χρόνων από τον θάνατο του Εθνικού Ποιητή της Κύπρου Βασίλη Μιχαηλίδη και 60 χρόνων από τον θάνατο του Νίκου Καζαντζάκη, αποτελεί μια μεγάλη παραγωγή του Πνευματικού Ομίλου Λεμεσού, με τη συμμετοχή του Φωνητικού Συγκροτήματος «ΜΕΛΩΔΙΑ». Το Φωνητικό Συγκρότημα, που φέτος εορτάζει 30 χρόνια ζωής και προσφοράς στον πολιτισμό, ιδρύθηκε το 1987, με πρωτοβουλία της φιλολόγου και μουσικού Βιολέτας Κακομανώλη, η οποία είχε και την καλλιτεχνική διεύθυνση της παράστασης.
Τους συντελεστές καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου. Ακολούθησε η προβολή του ντοκιμαντέρ «ΟΙ ΑΣΥΜΒΙΒΑΣΤΟΙ!», βασισμένο σε επιστημονική μελέτη του Διευθυντή του Παττιχείου Δημοτικού Μουσείου - Ιστορικού Αρχείου και Κέντρου Μελετών Λεμεσού, Καθηγητή κ. Μίμη Σοφοκλέους. Εκφώνηση: Κωνσταντίνος Στυλιανού. Μοντάζ: Αβράμης Δεσπότη.
Οι σολίστ, Βασίλης Λέκκας, Αναστασία Guy και Μάριος Ανδρέου ερμήνευσαν μελοποιημένα έργα, κείμενα και ποίηση, του Νίκου Καζαντζάκη και του Βασίλη Μιχαηλίδη σε μουσική σύνθεση Μάνου Χατζιδάκι και Ανδρέα Χαραλάμπους, αντίστοιχα, και. σε πρώτη εκτέλεση, συνθέσεις της Αναστασίας Guy, της Βιολέτας Κακομανώλη, του Μάριου Ανδρέου και της Ιωάννας-Μαρίας Γαλανού.
Τους ερμηνευτές και τους χορωδούς συνόδευσαν, ο Κωνσταντίνος Στυλιανού, βιολί και τραγούδι, η Μαριλίζα Παπαδούρη-Παπαγγελίδη, βιολοντσέλο, η Ιωάννα-Μαρία Γαλανού, πιάνο και τραγούδι, ο Δημήτρης Παπαγγελίδης, κλασική κιθάρα, ο Γιώργος Χατζηγεωργίου, κοντραμπάσο, και ο Μανώλης Γιαννουλλάκης, κρητική λύρα.
Συμμετείχε το Χορευτικό Συγκρότημα Ομίλου Λαογραφικών Ερευνών Λεμεσού με παραδοσιακούς χορούς από την Κύπρο και την Κρήτη, σε διδασκαλία Κυριάκου Ζίττη.

Οι συντελεστές της παράστασης συμπαρέσυραν με τη μουσικότητά τους το κοινό, που τους επιβράβευσε με παρατεταμένο χειροκρότημα και εγκωμιαστικά σχόλια.

